ଏହି ରାଜ୍ୟରେ ମେ ୩୧ ପର୍ଯ୍ୟନ୍ତ ବଢିବ ଲକ୍ଡାଉନ୍ ! ପ୍ରସ୍ତାବକୁ କ୍ୟାବିନେଟ୍ର ମଞ୍ଜୁରୀ - Prameya News7\nଏହି ରାଜ୍ୟରେ ମେ ୩୧ ପର୍ଯ୍ୟନ୍ତ ବଢିବ ଲକ୍ଡାଉନ୍ ! ପ୍ରସ୍ତାବକୁ କ୍ୟାବିନେଟ୍ର ମଞ୍ଜୁରୀ\nମୁମ୍ବାଇ ୧୨।୦୫ଃ ମହାରାଷ୍ଟ୍ରରେ କରୋନାର ଦ୍ବିତୀୟ ଲହରର ମୁକାବିଲା ପାଇଁ ଲାଗୁ ହୋଇଥିବା ଲକ୍ଡାଉନ୍ର ଅବଧି ମେ ୩୧କୁ ବୃଦ୍ଧି ହେବାକୁ ଯାଉଛି। ବୁଧବାର କ୍ୟାବିନେଟ୍ ବୈଠକରେ ସ୍ବାସ୍ଥ୍ୟ ମନ୍ତ୍ରଣାଳୟ ଓ ମନ୍ତ୍ରୀ ପରିଷଦ ଲକ୍ଡାଉନ୍ ବଢାଇବାକୁ ପ୍ରସ୍ତାବ ଦେଇଥିଲେ, ଯାହାକୁ କ୍ୟାବିନେଟ୍ ମଞ୍ଜୁରୀ ଦେଇଛି। ତେବେ ଏହା ଉପରେ ଚୂଡାନ୍ତ ନିଷ୍ପତ୍ତି ମୁଖ୍ୟମନ୍ତ୍ରୀ ଉଦ୍ଧବ ଠାକରେ ନେବେ।\nକ୍ୟାବିନେଟ୍ ବୈଠକରେ ସ୍ବାସ୍ଥ୍ୟ ମନ୍ତ୍ରଣାଳୟ ଓ ମନ୍ତ୍ରୀ ପରିଷଦ ଲକ୍ଡାଉନ୍ ଆଗାମୀ ୧୫ ଦିନ ଅର୍ଥାତ ମେ ୩୦ ତାରିଖ ପର୍ଯ୍ୟନ୍ତ ବଢାଇବାକୁ ପ୍ରସ୍ତାବ ଦେଇଛନ୍ତି। ଯାହାକୁ ମୁଖ୍ୟମନ୍ତ୍ରୀ ଉଦ୍ଧବ ଠାକରେ ମଞ୍ଜୁର କରିବା ବାକି ରହିଛି। ଅନ୍ୟପଟେ ଆଶ୍ବସ୍ତିକର ଖବର ରାଜ୍ୟରେ ଗତ ୨୪ ଘଣ୍ଟାରେ ୫୮ ହଜାର ୮୦୫ ଜଣ ସୁସ୍ଥ ହୋଇଛନ୍ତି। ଏଥିସହ ରାଜ୍ୟରେ ସୁସ୍ଥହାର ୮୮.୦୧ ପ୍ରତିଶତରେ ପହଞ୍ଚିଛି। ତେବେ ରାଜ୍ୟରେ ମୃତ୍ୟୁ ସଂଖ୍ୟା ପୁଣି ଥରେ ସଭିଙ୍କ ଚିନ୍ତା ବଢାଇଛି। ସେହିପରି ୨୪ ଘଣ୍ଟାରେ ୮୧୬ ରୋଗୀଙ୍କ ମୃତ୍ୟୁ ଘଟିଛି। ମୋଟ୍ ଆକ୍ରାନ୍ତଙ୍କ ସଂଖ୍ୟା ୫୨, ୨୬, ୭୧୦କୁ ବୃଦ୍ଧି ଘଟିଥିବା ବେଳେ କରୋନାଜନିତ ମୃତ୍ୟୁ ସଂଖ୍ୟା ୭୮ ହଜାର ଟପିଛି।\nରାଜ୍ୟର ସ୍ବାସ୍ଥ୍ୟ ମନ୍ତ୍ରୀ ରାଜେଶ ଟୋପେ କହିଛନ୍ତି, ମୁଖ୍ୟମନ୍ତ୍ରୀଙ୍କ ନିଷ୍ପତ୍ତି ମୁତାବକ ଆଦେଶ ଜାରି କରାଯିବ। ସେ କହିଛନ୍ତି ଆଗାମୀ ୨-୩ ଦିନ ଭିତରେ ନିଷ୍ପତ୍ତି ନେଇ ପାରନ୍ତି। ସେ କହିଛନ୍ତି, ରାଜ୍ୟରେ କେବଳ ୩୫ ହଜାର ଡୋଜ୍ ବଞ୍ଚିଥିବା ବେଳେ ପାଞ୍ଚ ଲକ୍ଷ ଲୋକଙ୍କୁ ଭ୍ୟାକ୍ସିନର ଦ୍ବିତୀୟ ଡୋଜ୍ ଦେବା ବାକି ରହିଛି।
